இந்த நேரத்தில் கல்வியின் தேவையும் மாறியது. வாழ்கையின் அடித்தளத்தை அறிந்து கொள்ளும் அளவிற்கான தொடக்கக் கல்வியையும், இடைநிலைக் கல்வியையும் இலவசமாகப் பெற்ற பின்னர் அதற்கு மேல் 'வேலைக்குச் சென்று பணம்' சம்பாதிக்கக் கூட கல்வி தான் தேவை என்ற ஒரு நிலையும் வர அரசு வழங்கும் இலவசக் கல்வியைத் தாண்டி பணம் கொடுத்தேனும் கல்வி கற்க வேண்டிய சூழ்நிலை உருவாயிற்று. தொடக்கக் கல்வி முதல் கல்லூரிக் கல்வி வரை தனியார் கல்விக் கூடங்கள் பெருக இதுவே காரணம். வேறு மாநிலங்களில் இருந்து கூட ஆயிரக்கணக்கான மாணவர்கள் தமிழகத் தனியார் பள்ளிகளில் வந்து தங்கிப்படித்தனர். இந்தச் சூழ்நிலையில் இவர்களுக்கெல்லாம் தேவையான புதிய பள்ளிக் கூடங்களை ஏற்படுத்த அரசிற்கும் முடியவில்லை. எனவே அரசு தனியார் 'மெட்ரிகுலேசன்' பள்ளிகள் உருவாவதைத் தடுக்கவோ அவைகளின் பாடத்திட்டங்களுக்குத் தடை ஏற்படுத்தவோ முன்வரவில்லை. அப்படி அரசு ஏதேனும் செய்து, தனியார் 'மெட்ரிகுலேசன்' பள்ளிகளின் திறமைக்கு ஒரு தடை போட்டிருந்தால் தனியார் 'மெட்ரிகுலேசன்' பள்ளிகள் பெருகி இருக்காது; மாணவர்களின் எண்ணிக்கை கூடியதற்காக அரசும் புதிய பள்ளிக்கூடங்களைக் கட்டி புதிய ஆசிரியர்களை நியமித்துக் கல்வி வழங்கி இருக்காது; இன்றைய தமிழகக் கல்வி 'அதல பாதாளத்திற்குச்' சென்று இருக்கும். இப்படிக் கல்விக் கூடங்கள் பெருக, இவைகளுக்கு இடையில் போட்டி போட்டு மாணவர்களுக்குத் தரமான கல்வியை வழங்கும் கட்டாயம் ஏற்பட்டது. இதனால் ஆண்டுக்கு ஆண்டு தனியார் 'மெட்ரிகுலேசன்' கல்விக் கூடங்களில் கல்வியின் தரம் உயர்ந்தது. தரத்தை உயர்த்தத் தேவையான நிதி ஆதாரம் பெற்றோர்களால் பங்கிட்டுக் கொள்ளப்பட்டதால் இது எளிமையான ஒன்றானது. ஆனால் அரசினர் கல்விக் கூடங்களில் செலவுகளைப் பங்கிட்டுக்கொள்ள யாருமில்லை. எனவே கற்பித்தலை மேம்படுத்த தனியார் 'மெட்ரிகுலேசன்' பள்ளிகளுக்கு ஈடு கொடுத்துப் பணியாற்ற முடியவில்லை. இதற்குப் பல சமூக மற்றும் அரசியல் காரணங்களையும் கூறலாம். .இந்நிலையில் மாணவர்களின் அறிவுப் பசிக்கு நல்ல தீனி போடும் நிலையில் தனியார் கல்விக் கூடங்களும், இதற்கு எதிர் நிலையில் அரசினர் கல்விக் கூடங்களும் இருந்ததை மறுப்பதற்கில்லை. இருப்பினும் அரசினர் கல்விக் கூடங்களில் இருந்த பாட திட்டங்களைக் குறை கூற முடியாது என்றாலும், அவற்றை மேம்படுத்தத் தேவையான கல்வியியல் உபகரணங்கள், மற்றும் கட்டமைப்பு வசதிகள் இல்லாததும் ஒரு காரணம் என்றே சொல்ல வேண்டும். ஆனால் தனியார் 'மெட்ரிகுலேசன்' பள்ளிகளில் தனித்தனிப் பாடத்திட்டங்களை உருவாக்குவதில் அவர்களுக்கு எந்தக் கட்டுப்பாடும் இல்லாததால் ஒவ்வொரு தனியார் பள்ளி நிருவாகமும் பல திறமைகளைக் கையாண்டு மிகச் சிறந்த பாடத்திட்டங்களை உருவாக்கின. தனியார் 'மெட்ரிகுலேசன்' பள்ளிகள் தரமான கல்வி வழங்கியதன் பின்னணியில் அவர்களின் பாடத் திட்டமும், அதை அமல்படுத்தத் தேவையான வசதிகளும், உழைப்பும், திறமையும் காரணமாக அமைந்தன. எனவே தனியார் பள்ளிகளில் படிக்கும் மாணவர்கள் உயர்தரக் கல்வி அறிவு பெற்றனர். இவர்கள் பிற்காலத்தில் உயர் கல்வி பெரும் பொழுது தாங்கள் சிறு வயதில் தனியார் பள்ளிகளில் கற்ற உயர் தரக் கல்வி இவர்களுக்குத் துணை நின்றது என்பதையும் மறுக்க முடியாது. .இந்த உயர் தரக் கல்வியை ஏழை மாணவர்கள் பெற முடியவில்லை என்ற கசப்பான உண்மையை மாற்ற அரசு பெரிய நடவடிக்கைகள் ஏதும் எடுக்கவில்லை என்ற ஒரு மிகப்பெரிய குறையையும் யாரும் மறுக்க முடியாது. இந் நடவடிக்கைகளை அரசு எடுக்க முன்வருமானால் அதற்குப் பெரும் அளவில் நிதி தேவைப்படும். தனது மொத்தச் செலவினத்தில் பெரும் பகுதியை கல்விக்கு என்றே ஒதுக்கியும், அந்நிதி பள்ளிகளை நவீனமயப்படுத்தவோ, கற்பித்தலை மேம்படுத்தவோ உதவும் அளவிற்கு இல்லாததால் கல்வியின் தரத்தை உயர்த்த முடியவில்லை. இதனால் கல்வி கற்றலில் ஒரு ஏற்றத் தாழ்வு ஏற்பட்டது..இந்த ஏற்றத் தாழ்வுகளைச் சரி செய்ய வேண்டுமானால் அரசு படிப்படியாக அரசுப் பள்ளிகளில் கட்டடம் உள்ளிட்ட வசதிகளை மேம்படுத்த வேண்டும். கற்பித்தலுக்குத் தேவையான உபகரணங்களைத் தருவிக்க வேண்டும். தகுதியுடன், திறமையும் மிக்க ஆசிரியர்களை நியமிக்க வேண்டும். இப்படிப் பல வழிகளில் முயன்றால் ஒழிய சமச்சீர்க் கல்வியைக் கொண்டு வர முடியாது. ஒரே பாடத் திட்டத்தை அனைத்துப் பள்ளிகளிலும் அமல்படுத்தினால் மட்டும் சமச்சீர்க் கல்வியை எக்காலத்திலும் கொண்டு வர முடியாது..மாறாக பாடத் திட்டங்களை மட்டும் ஒரே சீராக மாற்றுவதில் பல சமுதாயச் சீர்கேடுகள் ஏற்படவே நிறைய வாய்ப்புகள் உள்ளன.  முதலில் தனியார் 'மெட்ரிகுலேசன்' பள்ளிகள் அரும்பாடுபட்டு உருவாக்கிய தனித்தனிப் பாடத் திட்டங்கள் முடங்கி விடும். இது கற்பிக்கும் ஆசிரியர்களையும், நிருவாகத்தினரையும் சோர்வடையச் செய்யும். ஏனென்றால் எதிலும் ஒரு போட்டி இருந்தால் தான் எவரும் திறம்படச் செயல்பட முடியும். உலக அளவில் நடைபெறும் துடுப்பாட்டப் (Cricket) போட்டிகளில் ஒவ்வொரு நாடும், ஒவ்வொரு வீரரும் 'உயிரைக் கொடுத்தேனும்' மிகத் திறமையாக விளையாடிப் பரிசு பெறவேண்டும் எனத் துடிப்பதை நாம் பார்த்திருக்கிறோம். அதேபோல தனியார் 'மெட்ரிகுலேசன்' பள்ளிகளிலும் தமது பாடத்திட்டங்கள் மற்ற கல்விக்கூடங்களின் பாடத் திட்டங்களை விடச் சிறப்பாக இருக்க வேண்டும் என்ற துடிப்புடனேயே ஒவ்வொரு பள்ளியும் பாடத் திட்டங்களை நடைமுறைபடுத்துகின்றன. இப்படி நடைமுறைப்படுத்தப்படும் துடிப்பான பாடத்திட்டங்களே நிருவாகத்தையும், ஆசிரியர்களையும் துடிப்புடன் செயல்படத் தூண்டுகின்றன. கற்போருடைய அறிவாற்றலை வளர்க்கத் தூண்டும் வகையில் சிறப்பான பாடத்திட்டங்களை உருவாக்குவதில் தங்களது தனித்தன்மையைப் பயன்படுத்திச் சாதிக்க முயற்சிகள் மேற்கொள்ளப்படுகின்றன.  துடுப்பாட்டப் போட்டியில் ஒரு வீரர் சரியாக பயிற்சி பெற வாய்ப்புக் கிடைக்காததால் மோசமாக விளையாடுகிறார்; அவர் பயிற்சி பெறமுடியாமைக்குக் காரணம் அவருடைய வறுமை என்று வைத்துக்கொள்வோம். இதைக் காரணம் காட்டி, அனைவரும் மோசமாகத் தான் விளையாட வேண்டும் அல்லது ஒரே மாதிரியாகத்தான் விளையாடவேண்டும் என்று சட்டம் போட்டால் எப்படி இருக்கும்? .ஏழையாகப் பிறந்தும் அரசுப் பள்ளிகளில் படித்தே மிகவும் திறமையாகவும், மன  உறுதியுடனும், கடின உழைப்புடனும் அதிக மதிப்பெண்கள் பெறும் சிலரும் உள்ளனர். அப்படி ஒருவர் முன்னேறி தனது திறமையால் ஏற்றுமதி நிறுவனம் ஒன்றை ஏற்படுத்தி அதன் நிருவாகக் காரணங்களுக்காக வான ஊர்தியில் வெளிநாடு செல்கிறார் என்று வைத்துக்கொள்வோம். ஏழைகள் பேருந்துக் கட்டணம் செலுத்திப் பேருந்திலேயே செல்ல முடியாமல் இருப்பதால் அவரும் 'மாட்டு வண்டியில்' தான் பயணிக்க வேண்டும், வான ஊர்தியில் பயணிக்கக் கூடாது என்று சட்டம் போட்டால் எப்படி  இருக்கும்?